Fjórtán íbúðir verða byggðar á Seyðisfirði í sumar í stað húsa sem eyðilögðust í skriðunum í desember. Íþróttavöllurinn þarf að víkja fyrir íbúðunum.
Uppbygging hefst á Seyðisfirði í sumar en þar stendur til að reisa fjölda húsa í staðinn fyrir þau sem eyðilögðust í skriðunum í desember. Íbúðabyggð verður komið fyrir á fótboltavellinum.
Bríet er að fara að byggja leiguíbúðir, Þetta eru þrjú parhús. Síðan er Bæjartún að fara að byggja átta íbúða kjarna með aðstöðu fyrir eldri borgara eða svona félagsaðstöðu líka. Þessi hús eiga að rísa á Garðarsvelli og það á að byrja á þessu í vor eða bara um leið og deiliskipulagið er tilbúið.
Segir Aðalheiður Borgþórsdóttir, fulltrúi sveitarstjóra á Seyðisfirði og atvinnu- og menningarstjóri Múlaþings.
Svokallað altjón varð á 13 húsum og bannað er að búa í fjórum með samtals sex íbúðum. Enginn er beinlínis á hrakhólum og hafa allir fengið húsnæði hjá vinum eða ættingjum eða búa í íbúðum sem ætlaðar eru undir ferðaþjónustu.
Garðarsvöllur þar sem íbúðirnar rísa hefur verið leikvangur Seyðfirðinga í yfir hundrað ár og íþróttafélagið Huginn ætlar að fara þess á leit við Múlaþing að nýr staður verði fundinn undir íþróttavöll.
Ýmislegt jákvætt er að gerast á Seyðisfirði. Þrjátíu og fjórar umsóknir bárust í sérstakan hvatasjóð til að endurreisa og styðja atvinnulíf og nýsköpun á staðnum og verður samtals 55 milljónum úthlutað í næsta mánuði.
(Og það er að koma sumar á Seyðisfirði og Seyðfirðingar eru að búa sig undir betri tíð?) Já, það er byrjað að sá í sárin, skriðusárin og veitingastaðir eru að gera sig klára í að opna og þá á að fara að mála regnbogagötuna og menn eru bara að dusta rykið af öllu og koma sér í gang. Um leið og uppbyggingin byrjar þá braggast maður. Þannig að það er ekki bilbug á okkur ða finna og bærinn á áfram fallegur og tekur vel á móti gestum það má ekki gleyma því.
Fjórtán íbúðir verða byggðar á Seyðisfirði í sumar í stað húsa sem eyðilögðust í skriðunum í desember. Íþróttavöllurinn þarf að víkja fyrir íbúðunum. 